《听松阁拟陶》
明代·叶茂才

道胜无喧寂，心远境自超。况闻松风清，如奏咸与韶。

泉声和松韵，山色增松标。云来弄松影，月出娇松梢。

应接不能暇，此景谁来描。我本渊明徒，未肯轻折腰。

半截滁阳牧，脱屐辞清朝。愿为山泽臞，避地依僧寮。

鸿磬乐衎衎，蠖屈亦嚣嚣。嚣嚣非远俗，在俗心逍遥。

尘襟日以浣，静理日以饶。岁寒以君盟，因之访松乔。

谁为后来者，相与溷山樵。

作者简介：（1558—1629）明常州府无锡人，字参之，号园通。万历十七年进士。除刑部主事，改南京工部，榷税芜湖。万历四十年官南京太仆少卿，以疏劾汤宾尹之党，被攻讦，乃自引归。天启四年任南京工部右侍郎，次年到任，甫三月，以时政日非，谢病归。与顾宪成等同称“东林八君子”。